Under en pokalkamp mellem Fremad Amager og FC Midtjylland har udeholdet fået plyndret sit omklædningsrum.

Glæden varede kort efter FC Midtjyllands 3-1-sejr ude mod Fremad Amager i pokalturneringen torsdag aften.

Da spillere og trænere kom ned i omklædningsrummet, kunne de nemlig konstatere, at det var blevet plyndret for værdier, så bilnøgler og telefoner var væk. Det skriver Tipsbladet.

Episoden har ifølge Tipsbladet fået temperamentet op at koge blandt spillerne i FCM-truppen, og det har skabt stor uro i spillertunnellen over den manglende sikkerhed på stadion.

- Der er blevet stjålet en masse af værdi. Telefoner, bilnøgler osv. Nu kommer politiet, og så tager vi den derfra, fortæller Steinlein til Tipsbladet.

Samtidig skriver de, at Fremad Amagers sikkerhedschef ikke ønsker at udtale sig om episoden.

TV 2 SPORT har forsøgt at få en kommentar fra FCM-lejren, men det har endnu ikke været muligt.